ЦIыхухэм я тхьэусыхафэхэм зэрыхэплъэ щIыкIэр къапщытэж
Бахъсэн районым и щIыналъэ администрацэм и Iэтащхьэм и деж щыIэ коллегием и зи чэзу зэIущIэр администрацэм и Iэтащхьэм и япэ къуэдзэ Къэзан Заур иригъэкIуэкIащ. Абы щыхэплъащ район администрацэм цIыхухэм къагъэхь тхьэусыхафэхэмрэ адрей тхыгъэхэмрэ зэрелэжь щIыкIэм.
Администрацэм и къудамэм и унафэщI Дьяченкэ Галинэ и докладым къызэрыхигъэщамкIэ, нэгъабэ Iуэху зэмылIэужьыгъуэхэм ятеухуауэ администрацэм зыкъыхуагъэзащ цIыху 1975-м. Я щхьэ IуэхукIэ район администрацэм и Iэтащхьэм деж цIыхуи 111-рэ щыIащ.
ЗэIущIэм апхуэдэу щытепсэлъыхьащ опекэмрэ попечительствэмкIэ къудамэм и лэжьыгъэм. А IэнатIэм и унафэщI Балъкъыз Олесэ къигъэлъэгъуащ администрацэм и учётым сабийуэ 80 зэрыщытыр, абыхэм ящыщу 47-р унагъуэ щхьэхуэхэм зэрашэлIэжауэ зэрапIыр. Сабийхэм унагъуэм щагъуэт гъэсэныгъэм, ахэр зыхуей зэрыхуэзэм хуэунэтIа къэпщытэныгъэу къудамэм и унафэщIхэм нэгъабэ и закъуэ 174-рэ ирагъэкIуэкIащ.
Зытепсэлъыхьа Iуэхухэм ятеухуа зыхуэфащэ унафэхэр къащтащ.
Улымбащ Лерэ.
